b'\n_START_ARTICLE_\nJackie Shroff\n_START_SECTION_\nJoventut\n_START_PARAGRAPH_\nShroff va n\xc3\xa9ixer amb el nom Jaikishen Kakubhai Shroff a Udgir, a l\'estat de Maharashtra. El seu pare, Kakabhai Haribhai Shroff, era originari del Gujarat, i la seva mare, Rita (Hurinnisa), era una uigur del Kazakhstan. De petit va viure a l\'\xc3\xa0rea de Teen Batti, a Malabar Hill (Bombai). Abans d\'entrar a la ind\xc3\xbastria del cinema, va comen\xc3\xa7ar una carrera com a model, participant en diversos anuncis. Va ser el director i productor Subhash Ghai qui va donar a Shroff el seu nom esc\xc3\xa8nic, "Jackie", quan el va fer conegut gr\xc3\xa0cies a la pel\xc2\xb7l\xc3\xadcula Hero.\n_START_SECTION_\nCarrera\n_START_PARAGRAPH_\nEl 1982 Shroff va debutar com a actor a la pel\xc2\xb7l\xc3\xadcula de Dev Anand Swami Dada. El 1983 Subhash Ghai el va seleccionar per protagonitzar una pel\xc2\xb7l\xc3\xadcula, Hero, on va compartir pantalla amb Meenakshi Seshadri. Shroff va seguir treballant en pel\xc2\xb7l\xc3\xadcules de Subhash Ghai, independentment dels papers que li oferia. Despr\xc3\xa9s de Hero va participar en altres pel\xc2\xb7l\xc3\xadcules, com ara Andar Baahar. Jaanoo i Yudh van ser un \xc3\xa8xit. El 1986 va participar a Karma, la qual es va convertir en la pel\xc2\xb7l\xc3\xadcula m\xc3\xa9s taquillera d\'aquell any. M\xc3\xa9s tard tamb\xc3\xa9 actuaria a Kaash. Les seves darreres pel\xc2\xb7l\xc3\xadcules, com ara Dehleez o Sachche Ka Bol Bala, van ser aplaudides per la cr\xc3\xadtica, per\xc3\xb2 no van aconseguir uns registres massa rellevants a nivell de p\xc3\xbablic._NEWLINE_Shroff va participar com a jutge al programa de m\xc3\xa0gia India\'s Magic Star, em\xc3\xa8s al canal indi Star One. Aquest programa es va emetre des del 3 de juliol de 2010 fins al 5 de setembre del mateix any._NEWLINE_Jackie tamb\xc3\xa9 va participar en els premis de cinema de Hiru Golden, el 2016, celebrats a Sri Lanka, a t\xc3\xadtol de convidat especial, juntament amb altres actors de Bollywood com Sunil Shetty, Neil Nitin Mukesh, o les actrius Sridevi, Madhuri Dixit o Karishma Kapoor.\n_START_SECTION_\nVida privada\n_START_PARAGRAPH_\nEs va casar amb la que havia estat la seva parella durant molts anys, Ayesha Dutt, qui m\xc3\xa9s tard es convertiria en productora de cinema, el dia de l\'aniversari de Sutt, el 5 de juny de 1987. La parella \xc3\xa9s propiet\xc3\xa0ria d\'una companyia audiovisual, la Jackie Shroff Entertainment Limited. Conjuntament tamb\xc3\xa9 eren propietaris del 10% de les accions de la branca \xc3\xadndia de Sony TV, fins que el 2012 les van vendre despr\xc3\xa9s de 15 anys. La parella t\xc3\xa9 dos fills, el tamb\xc3\xa9 actor Tiger Shroff, i una filla, Krishna._NEWLINE_\xc3\x89s membre de per vida del Club de Cinema i Televisi\xc3\xb3 Internacional de l\'Acad\xc3\xa8mia Asi\xc3\xa0tica de Cinema i Televisi\xc3\xb3.'